Ses mense doodgeskiet in Wes-KaapDie toneel waar die skietery plaasgevind het. Foto: Phando Jikelo/African News Agency(ANA) Altesaam ses mense is dood en vier mense beseer tydens ŉ skietvoorval in Khayelitsha in die Wes-Kaap. Brig. Novela Potelwa, polisiewoordvoerder, het gesê die skietvoorval het Woensdagmiddag in Solomon Tshuku-straat in Khayelitsha se Blok C plaasgevind. Die polisie is omstreeks 16:00 na die toneel ontbied. “Met hul aankoms is hulle meegedeel dat onbekende aanvallers talle skote binne en buite die perseel afgevuur het.” Altesaam ses mans is op die toneel dood verklaar, terwyl vier mense, tussen 23 en 27 jaar oud, beseer is en na hospitale vir mediese behandeling geneem is. “Die motief vir die skietery is nog nie bekend nie.” Niemand is nog in hegtenis geneem in verband met die voorval nie. Dit volg nadat vier familielede verlede week in Browns Farm op die Kaapse Vlakte doodgeskiet is. Twee gewapende mans het verlede Donderdagaand ŉ huis in Makhosistraat binnegedring en drie vroue en ŉ seun doodgeskiet. Die vroue was onderskeidelik 18, 30 en 69 jaar oud en die seun was 11 jaar oud.